Rozsudok Krajského súdu Bratislava sp. zn. 10Sd/18/2016 z 20. 3. 2017
Rozsudok Krajského súdu Bratislava z 20. marca 2017, sp. zn. 10Sd/18/2016, ECLI:SK:KSBA:2017:1016200221.1
Súd: Krajský súd Bratislava
Spisová značka: 10Sd/18/2016
ECLI: ECLI:SK:KSBA:2017:1016200221.1
Dátum vydania: 20. 3. 2017
Forma: Rozsudok
Oblasť práva: Správne právo
Text rozhodnutia
Súd: Krajský súd Bratislava Spisová značka: 10Sd/18/2016 Identifikačné číslo súdneho spisu: 1016200221 Dátum vydania rozhodnutia: 21. 03. 2017 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2017:1016200221.1 ROZSUDOK V MENE SLOVENSKEJ REPUBLIKY Krajský súd v Bratislave sudkyňou JUDr. Beátou Jurgošovou v právnej veci navrhovateľa: R. V., bytom V. H. X, F., zast.: JUDr. Ivana Hauerlandová, PhD., so sídlom Matejkova 8, Bratislava proti odporkyni: Sociálna poisťovňa ústredie v Bratislave, Ul. 29. augusta č. 8, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX X zo dňa 17.9.2015 potvrdzuje. Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 17.9.2015 odporkyňa podľa § 70 a § 71 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľa o invalidný dôchodok zo dňa 4. augusta 2015. Rozhodla tak s odôvodnením, že podľa posudku posudkového lekára Sociálnej poisťovne, pobočky Bratislava zo dňa 4. augusta 2015, navrhovateľ nie je invalidný, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou a miera poklesu schopnosti vykonávať zárobkovú činnosť je 30 %. Navrhovateľ návrhom zo dňa 16.10.2015 žiadal preskúmať rozhodnutie odporkyne, poukazoval na svoj nepriaznivý zdravotný stav a žiadal o opätovné posúdenie zdravotného stavu. Uviedol, že posudkový lekár nevzal do úvahy správy od ďalších lekárov, ktoré dokumentujú jeho zdravotný stav a rapídne sa zmenili jeho možnosti pracovať, v dôsledku zhoršenia jeho zdravotného stavu. Súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľa a dospel k záveru, že návrh nie je dôvodný. Súd vykonal dokazovanie výsluchom navrhovateľa a odporkyne, posudkom posudkového lekára Sociálnej poisťovne pobočky Bratislava zo dňa 4.8.2015 a 13.11.2015, posudkom posudkového lekára Sociálnej poisťovne ústredie Bratislava zo dňa 3.2.2016 a 3.2.2017, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení zákona. č. 439/2004 Z.z. poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 73 ods. 2 cit. zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70%, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Hodnotenie miery zhoršenia zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Podľa § 112 ods. 4 zákona č. 461/2003 Z.z. o sociálnom poistení v znení neskorších predpisov výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. V posudzovanej veci žiadosť navrhovateľa zo dňa 4. augusta 2015 o invalidný dôchodok bola zamietnutá. Podľa posudku posudkového lekára sociálneho poistenia Sociálnej poisťovne pobočky Bratislava zo dňa 4.8.2015, navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení v znení neskorších predpisov, lebo má mieru poklesu schopnosti vykonávať zárobkovú činnosť 30 % v porovnaní so zdravou fyzickou osobou. Rozhodujúcim zdravotným postihnutím u navrhovateľa bolo zdravotné postihnutie zaradené do kapitoly XV, oddiel E, položka 3 písm.b) prílohy č. 4 zákona č. 461/2003 Z.z., kde mieru poklesu schopnosti vykonávať zárobkovú činnosť stanovil na 30 %. Na ostatné ochorenia, ktoré nie sú rozhodujúcim zdravotným postihnutím, ale svojou podstatou ovplyvňujú funkčný stav organizmu, posudkový lekár nenavýšil percentuálnu mieru poklesu schopnosti zárobkovej činnosti o 0 % (najviac o 10 %). Navrhovateľ podal dňa 19.10.2015 opravný prostriedok, v ktorom poukázal na nepriaznivý zdravotný stav, ako aj na to, že posudkový lekár nevzal do úvahy správy od ďalších lekárov, ktoré dokumentujú jeho zdravotný stav, ktorý spočíva v tom, že schopnosti a možnosti pracovať sa zmenili v dôsledku zhoršenia jeho zdravotného stavu. Posudkový lekár Sociálnej poisťovne pobočka Bratislava v posudku zo dňa 13. novembra 2015 uviedol, že navrhovateľ po neuznaní invalidity sa odvolal a k odvolaniu predložil staršie nálezy z roku 2014, ktoré boli posudkovo zhodnotené v lekárskej správe zo dňa 4.8.2015. Priložil aj nález neurológa a neurochirurga zo dňa 14.9.2015. Posudkový lekár uviedol, že vyššie uvedené nálezy nedokladujú žiadny závažný zdravotný stav a nie sú dôvodom na zmenu posudku. Ďalej uviedol, že nález neurochirurga predpokladá chirurgický zákrok v prípade ak sa nezlepší zdravotný stav doteraz doporučenou konzervatívnou liečbou. Vzhľadom na uvedené nie je zdôvodnená zmena pôvodného posudku. Chorobu navrhovateľa nemožno posúdiť na invaliditu, nakoľko MPSVZČ je len 30 %. Ďalej uviedol, že rozhodujúcim zdravotným postihnutím sú choroby podporného a pohybového aparátu, dorzopatia, deformujúca dorzopatia, spondylopatia, degeneratívne zmeny na chrbtici a medzistavcových platničkách, s miernym funkčným postihnutím (Kapitola XV, Oddiel E, pod Položkou 3) písm.b)). Posudkový lekár Sociálnej poisťovne ústredie Bratislava v posudku zo dňa 3. februára 2016 uviedol, že v predchorobí navrhovateľa sa nevyskytujú žiadne závažné ochorenia, navrhovateľ si sťažuje na dlhotrvajúce bolesti chrbta, v driekovo - krížovej oblasti, a v oblasti krčnej chrbtice. Zobrazovacími vyšetreniami boli potvrdené degeneratívne zmeny chrbtice a medzistavcových platničiek, bol konzultovaný aj neurochirurg, ktorý odporučil pri zhoršení stavu operáciu medzistavcovej platničky. Bol liečený konzervatívne, liekmi, infúziami a rehabilitačnými procedúrami. V júni 2015 na EMG vyšetrení bola zistená ľahká porucha vodivosti stredového nervu v oblasti zápästia. K posúdeniu doložil vyšetrenie - MR C chrbtice z 23.11.2015, ktoré potvrdzuje degeneratívne zmeny na krčnom úseku chrbtice. Nie je dôvodom k zmene posudkového záveru. Konštatoval, že navrhovateľ nespĺňa posudkové kritériá pre priznanie invalidity. Za rozhodujúce zdravotné postihnutie považoval choroby podporného a pohybového aparátu, dorzopatia, deformujúca dorzopatia a spondylopatia, degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia, slabosť svalového korzetu, obmedzenie pohybu v postihnutom úseku. Z dôvodu, že ide o postihnutie na viacerých miestach chrbtice a s dlhodobými ťažkosťami, MPSVZČ je v hornej tretine z percentuálneho rozpätia 20 % až 35 % pre uvedené postihnutie. Ľahká porucha vodivosti stredového nervu predlaktia v oblasti zápästia nie je dôvodom na zvýšenie MPSVZČ. Ďalej uviedol, že navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť v percentách je 30 %. Posudkový lekár Sociálnej poisťovne ústredie Bratislava v posudku zo dňa 3. februára 2017 vyhodnotil novodoložené lekárske správy navrhovateľa, a to prepúšťaciu správu z neurologickej kliniky, kde bol hospitalizovaný od 2.6.2016 do 8.6.2016 pre dlhotrvajúce bolesti v driekovo- krížovej časti chrbtice s vyžarovaním do pravej dolnej končatiny. Slabosť nohy ani ťažkosti so zvieračmi neudával. Vzhľadom k nedostatočnému efektu konzervatívnej liečby bol konzultovaný počas hospitalizácie aj neurochirurg dňa 7.6.2016, ktorý doporučil dekompresívno-stabilizačnú (uvoľňujúco-spevňujúcu) operáciu v oblasti 5. driekového a 1. krížového stavca s odporúčaním akútneho prekladu z neurológie na neurochirurgiu. O ďalšom priebehu ochorenia chrbtice a jeho liečenia nie je v dokumentácii žiadna zmienka. S poukazom na to, že doložené lekárske správy obsahujú odporúčanie na vykonanie bezodkladnej operácie chrbtice (akútny stav), ale o priebehu operácie a pooperačného stavu (ktorý by potom prípadne podmieňoval preradenie rozhodujúceho zdravotného postihnutia a možno aj zvýšenie MPSVZČ) uviedol, že nie sú žiadne informácie, nedá sa predvídať ďalší priebeh dlhodobo nepriaznivého zdravotného stavu na účely invalidity. Z uvedených dôvodov zostáva MPSVZČ i naďalej 30%. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Právna zástupkyňa navrhovateľa na pojednávaní dňa 21.3.2017 namietala nezákonnosť rozhodnutia odporkyne, ako aj odborný posudok o invalidite, ktorý vychádzal iba zo správy zo dňa 25.5.2015, napriek tomu, že boli predložené aj ďalšie správy. Poukázala na správu, že u navrhovateľa je limitované pracovné zaradenie, je zaradený na operáciu, ide o akútny stav. Namietala posudkovú lekárku, ktorá je psychiatrička a preto sa nemôže vyjadrovať k otázkam invalidity v spojení s ťažkosťami chrbta. Zástupkyňa odporkyne na pojednávaní uviedla, že väčšina lekárskych správ, ktoré boli predložené na pojednávaní boli zohľadnené v posudku zo dňa 3.2.2017. Poukázala na to, že posudkoví lekári majú atestáciu z posudkového lekárstva, a posudková lekárka je spôsobilá vypracovať posudok a zhodnotiť iné lekárske odvetvia. Navrhla napadnuté rozhodnutie ako vecne správne potvrdiť. Posudkoví lekári sociálneho poistenia Sociálnej poisťovne pobočka Bratislava ako aj posudkoví lekári sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky navrhovateľom uvádzané ťažkosti a vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľa. Podľa záverov posudkových lekárov sociálneho poistenia zhoršenie zdravotného stavu navrhovateľa nie je na takej úrovni, ktorá by podľa ustanovenia § 71 zákona č. 461/2003 Z.z. o sociálnom poistení v znení neskorších predpisov zakladala vznik invalidity. Posudkový lekár sociálneho poistenia v posudku zo dňa 3.2.2017, určil u navrhovateľa mieru poklesu schopnosti vykonávať zárobkovú činnosť 30 % v porovnaní so zdravou fyzickou osobou. Navrhovateľ predloženými odbornými lekárskymi nálezmi nepreukázal, že jeho zdravotný stav odôvodňuje vznik invalidity. Posudkový lekár určil, že rozhodujúcim zdravotným postihnutím u navrhovateľa sú choroby podporného a pohybového aparátu, dorzopatia, deformujúca dorzopatia a spondylopatia, degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia (napr. syndróm cervikokraniálny, cervikobrachiálny, lumbálny, lumbosakrálny a syndróm sakroiliakálneho skĺbenia blokády stavcov), slabosť svalového korzetu, obmedzenie pohybu v postihnutom úseku, M54 (kapitola XV,oddiel E, položka 3.b) prílohy č. 4 zákona č. 461/2003 Z.z.). Určil mieru poklesu schopnosti vykonávať zárobkovú činnosť 30 %. Za ostatné ochorenia nezvýšil percentuálnu mieru. Celková miera poklesu schopnosti vykonávať zárobkovú činnosť u navrhovateľa je 30 %. Navrhovateľ nie je invalidný podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Zistenia posudkových lekárov neboli spochybnené ani v súdnom konaní, nakoľko ani novšie lekárske nálezy nepreukázali zhoršenie zdravotného stavu navrhovateľa. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Ohľadom námietky navrhovateľa týkajúceho sa posudkovej lekárky súd konštatuje, že posudkoví lekári zo zákona vykonávajú posudkovú činnosť, na ktorú majú aj patričné vzdelanie a preto súd na túto námietku neprihliadol. V predmetnej veci ani nové lekárske nálezy vrátane absolvovaných kontrolných lekárskych vyšetrení, ktoré boli predložené na pojednávaní neobsahujú odlišný diagnostický záver, a navyše boli posudkovým lekárom vyhodnotené. Krajský súd preto z vyššie uvedených dôvodov napadnuté rozhodnutie odporkyne číslo XXX XXX XXXX X zo dňa 17.9.2015 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľ nebol v konaní úspešný, a odporkyni trovy konania neprislúchajú. Podľa ustanovenia § 492 ods. 1 SSP konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

